बेनिनो गेजेराव, बे आसाम बिधानसभा बिसायख’थिआ बयनिखुरैबो नोजोर होथावना दोलोजों लोगोसे बिजाथि महरै नुजादों कक्राझार सोनाबनि बिजाथि मन’रन्जन ब्रह्मआ। मानोना, 28 फेब्रुवारी खालि इउपिपिएल दोलोनि दैदेनगिरि उत्तम चन्द्र बर’आ बिपिएफनि 1 नं थिकादार महरै सिनायजानाय मन’रन्जन ब्रह्मजों लोगोसे गुबुन माखासे थिकादारनि बेरेखा थांनाय 17 बोसोर जाख्ल’नाय खालामनायनि दायआव केस होदोंमोन। जायनि उनाव 2 मार्चखालि कक्राझार पुलिसआ बिटिसि सेक्रेटेरियेटनिफ्राय मोन 16 फाइलफोर बोखांदोंमोन आरो 143/2021 नं, u/s 406/408/409/468 IPCनि सिङाव मोनसे केसबो रेजिष्टार खालामदों।